Glæsileg sýning hjá Hestamannafélaginu Herði Hestamannafélagið Hörður stóð fyrir glæsilegri sýningu í reiðhöll sinni að Varmárbökkum í Mosfellsbæ föstudaginn 21. mars , en líklega hafa aldrei mætt jafn margir í reiðhöllina og þetta kvöld eða um 800 manns . Sýningin var keyrð tvisvar um kvöldið , en á hana var boðið frítt öllum grunnskólanemum í Mosfellsbæ . Yngri nemendur mættu á fyrri sýninguna og þeir eldri á þá síðari . Stór hópur krakka í barnaflokki klæddi sig upp í hina ýmsu grímubúninga og sýndi glæsilega mynsturreið . Þá var keppt í hestafótbolta og kom í ljós að það leyndist bleikálóttur „ Mesi “ í hestakosti krakkanna , en hann skoraði flest mörkin . Þá voru fulltrúar hestamannafélagsins með upplýsingabás þar sem streymdi að áhugasamir krakkar að kynna sér hvað þurfi til að byrja í hestamennsku . Að lokum sýndu nokkrir afreksknapar af yngri kynslóðinni gangtegundir íslenska hestsins og buðu svo áhorfendum að stíga inná völlinn og klappa hestunum . Þótti sýningin takast með eindæmum vel og fékk Æskulýðsnefnd Harðar mikið lof fyrir framtakið .